Ødegaard-kopien Ruud (16) viste vei mot ungarer: vant storturnering i Japan
Ikke minst: Casper Ruud viste vei for Ødegaard og fotballgutta. Han slo nemlig ungarske Mate Valkusz i finalen i Osaka. Han tapte for samme mann under US Open. Denne gang vant Ruud med settsifrene 6-4, 6-0. Martin Ødegaard og Casper Ruud ble født med fem dagers mellomrom i desember 1998. – Casper er sulten på å vise seg frem på ATP-touren, sier pappa Christian Ruud, Norges beste tennisspiller i moderne tid. – Selv om han fortsatt har ett år igjen i juniorklassen, føler Casper seg god nok til å prøve seg i proffsirkuset. Det er ikke unaturlig å ta overgangen nå, sier Ruud senior. Han antyder at sønnen kommer til å spille 60 prosent seniorturneringer (ATP) og 40 prosent juniorturneringer neste år. – I Grand Slam-turneringene vil han spille junior. Han drømmer om å vinne en Grand Slam for junior, sier Christian Ruud. Seieren i japanske Osaka søndag betyr at Casper Ruud har nådd ett av årets store mål: topp 10 i verden blant juniorene. Seieren betyr at han kommer inn på 7. plass. – Kanskje vi bør sikte på å komme enda høyere i løpet av høsten, sier Christian Ruud, og forteller at sønnen skal spille flere turneringer i USA før årsskiftet. Men aller først er det tennis på norsk jord. De neste ukene går The Collector Norwegian Open på Hasle i Oslo. – Der kommer Casper til å møte topp toppstand fra folk som er 300-400 i verden, sier Christian Ruud. Norwegian Open er en såkalt 10 000 dollarsturnering. Utenlands er det spanske Pedro Rico som følger Casper Ruud. Her hjemme er det pappa Christian som følger ham opp.
Tennisens svar på Martin Ødegaard, Casper Ruud (16), vant en stor juniorturnering i Japan. Allerede i 2016 vil han ta hoppet opp til seniorene.